**Demos Helsinki** on yhdistyspohjainen tutkimuslaitos eli ajatushautomo. Se tekee tutkimusta, strategioita ja kokeiluja julkiselle, yksityiselle ja kolmannen sektorin organisaatioille ja työllistää 50 eri alojen asiantuntijaa. Emoyhteisönä toimii Demos ry.

Kansalaisyhteiskunnan ja kokeilujen näkökulmaa korostava Demos Helsinki on vakiinnuttanut paikkansa itse hankkimallaan projektirahoituksella. Se eroaa muista suurista suomalaisista ajatushautomoista, joiden toiminta perustuu tuille ja avustuksille.

Demos Helsingin perustivat Roope Mokka ja Aleksi Neuvonen. Vuosina 2013–2017 sen toiminnanjohtajana toimi Tuuli Kaskinen. Vuoden 2018 alusta toiminnanjohtajana aloitti Juha Leppänen.

Toiminta
--------

Demos Helsinki on julkaissut laajasti yhteiskunnan ja talouden tulevaisuudesta*selvennä* Se on tehnyt palkittuja kokeiluja liiketoiminnan sekä julkisten tilojen ja palveluiden kehittämiseksi. Se on saanut projekteillaan kansainvälistä näkyvyyttä ja sen projekteista ovat kirjoittaneet muun muassa *The Guardian*, *Monocle*, *The Economist* ja *Süddeutsche Zeitung*. Vuonna 2014 se laajensi toimintaansa yrityspalveluihin ja perusti tätä varten uuden Demos Effect Oy -nimisen tytäryhtiön. Sittemmin yhtiön nimi on vaihdettu Demos Helsinki Oy:ksi.

Historia
--------

Demos Helsinki aloitti toimintansa vuonna 2005 tekemällä Suomen itsenäisyyden juhlarahastolle Sitralle tutkimusta julkisten palvelujen tulevaisuudesta ja hyvinvoinnin muutoksesta. Tutkimuksen tulokset julkaistiin nimellä *Yksilön ääni – Hyvinvointivaltio yhteisöjen ajalla* -raportissa vuonna 2006. Vuonna 2007 yhdistys käynnisti *Ilmastotalkoot*, Suomen suurimman yksityisesti rahoitetun ilmastokampanjan. Vuonna 2010 se kirjoitti Suomen maabrändivaltuuskunnan loppuraportin sekä metropolialueen kilpailukykytutkimuksen Espoon kaupungin toimeksiannosta.

Palkinnot
---------

Demos Helsinki on saanut työstään useiden eri alojen palkintoja. Vuonna 2007 se sijoittui toiseksi kansainvälisessä Greater Helsinki Vision 2050 -ideakilpailussa, ja vuonna 2012 sen Hoas-laboratorio palkittiin Tekesin ja Asuntomarkkinoiden innovaatiopalkinnolla sekä markkinoinnin alan Kultahuipulla. Demos Helsingin konseptoima World Design Capital 2012 -paviljonki voitti Helsingin rakennuslautakunnan vuosittain myöntämän rakennustaiteen palkinnon Rakentamisen ruusun. Vuonna 2013 World Resource Forum palkitsi sen esityksen Davosin konferenssin parhaaksi esitykseksi kestävästä liiketoiminnasta ja teollisuudesta.

Yhteydet muihin Demoksiin
-------------------------

Demos Helsinki ei ole osa Britannian suurimpiin think tankeihin kuuluvaa Demos UK:tä tai New Yorkissa toimivaa Demosta. Demos UK:n kanssa Demos Helsinki on tehnyt yhteistyötä.

Katso myös
----------

* Lauri Holappa

Lähteet
-------

1. ↑  Demos
2. ↑  Vieraskynä: Ajatushautomoiden idea on hämärtymässä hs.fi 4.6.2012 (tilaajille)
3. ↑  Haapanen, Lauri: Salonkikelpoinen aktivisti.  *Maailman Kuvalehti*, 2012, nro 9. Artikkelin verkkoversio. Viitattu 8.11.2013. [vanhentunut linkki]
4. ↑  Demos Helsinki uudistuu ja kasvattaa toimintaansa *Demos Helsinki*.  17.5.2013. Viitattu 8.11.2013.
5. ↑  Saammeko esitellä: Demos Helsingin uusi toiminnanjohtaja Juha Leppänen - Demos Helsinki *Demos Helsinki*.  24.1.2018. Viitattu 21.5.2018.
6. ↑  The Guardian Sustainable Business Hub Inside Finland's innovation camp for sustainable consumer behaviour change 23.12.2012
7. ↑  Monocle Branding Finland 26.11 2010
8. ↑  The Economist Creativity- Cultural revolution 2.2.2013
9. ↑  Uljaat yksilöt & yhteisöt (Arkistoitu – Internet Archive) Voima-lehti 10/2006
10. ↑  Malmelin Nando: Vastuuntuntoiset brändit kehittävät yhteiskuntaa[vanhentunut linkki] Mielipide. HS.fi 26.1.2008 (tilaajille)
11. ↑  Ollilan maabrändiryhmä päätyi perinteiseen Suomi-kuvaan (Arkistoitu – Internet Archive) hs.fi 17.10.2010 (vanhentunut linkki)
12. ↑  Näin toimii suomalainen metropoli: kansan, kuntien ja yritysten yhteistalkoot Suomenkuvalehti.fi 13.10.2010
13. ↑  Toiseksi tullut ryhmä antaisi asukkaille lisää päätösvaltaa hs.fi 15.7.2007 (tilaajille)
14. ↑  Tekes.fi (Arkistoitu – Internet Archive) Asuntomarkkinoiden innovaatiopalkinto Hoas-laboratoriolle
15. ↑  Vuodenhuiput.fi (Arkistoitu – Internet Archive)
16. ↑  Helsinki palkitsi kaksi kohdetta Rakentamisen Ruusulla Rakennuslehti 28.1.2013
17. ↑  Peloton laboratorio palkittiin World Resources Forumissa 7.10.2013 (Arkistoitu – Internet Archive)

Aiheesta muualla
----------------

* Demos Helsingin perustaja ja tutkimusjohtaja Aleksi Neuvonen 375 humanistia -sivusto 5.8.2015, Helsingin yliopiston humanistinen tiedekunta.
* Demos Helsingin kotisivut (Arkistoitu – Internet Archive)